text: Nulregulering giver strejke
  04 maj 2010 kl. 09.25
  Det var et sammenbrud i de lokale lønforhandlinger, der i går satte strejken i gang på Carlsberg-bryggeriet i Fredericia. Omkring 500 medarbejdere holder nu faglige møder dagen igennem.
  Natten til tirsdag valgte natholdet at nedlægge arbejdet, og som medarbejderne på dagsholdet mødte ind, blev der løbende afholdt medarbejdermøder på Carlsberg i Fredericia. Til de lokale lønforhandlinger var lager- og produktionsmedarbejdere blevet mødt med beskeden om en nulregulering af lønnen - og det fik dem til at sætte stolen for døren.
  Kommunikationschef i Carlsberg, Jens Bekke, fortæller, at situationen i øjeblikket står i stampe, mens medarbejderne holder møde:
  - Vi kan jo ikke rigtig gøre noget ved det. Vi håber selvfølgelig på en dialog og at der kommer åbninger henover dagen.
  Jens Bekke fortæller ydermere, at de strejkendes tillidsmand, Hans Andersen, har bebudet strejke indtil i morgen tidlig. Derfra vil de ansatte tage stilling til, hvorvidt arbejdsnedlæggelsen skal fortsætte.
  